Document ID: 32001R2442

Κανονισμός (ΕΚ) αριθ. 2442/2001 της Επιτροπής
της 13ης Δεκεμβρίου 2001
για τον καθορισμό, για το μη εκκοκκισμένο βαμβάκι, της επανεκτίμησης της παραγωγής για την περίοδο εμπορίας 2001/02 καθώς και της νέας προσωρινής μείωσης της τιμής στόχου που απορρέει από αυτή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρισης της Ελλάδας, και ιδίως το πρωτόκολλο αριθ. 4 σχετικά με το βαμβάκι, όπως τροποποιήθηκε τελευταία από τον κανονισμό (ΕΚ) αριθ. 1050/2001 του Συμβουλίου(1),
τον κανονισμό (ΕΚ) αριθ. 1051/2001 του Συμβουλίου, της 22ας Μαΐου 2001, σχετικά με την ενίσχυση στην παραγωγή βαμβακιού(2), και ιδίως το άρθρο 19 παράγραφος 2,
Εκτιμώντας τα ακόλουθα:
(1) Το άρθρο 16 παράγραφος 2 του κανονισμού (ΕΚ) αριθ. 1591/2001 της Επιτροπής, της 2ας Αυγούστου 2001, για τις λεπτομέρειες εφαρμογής του καθεστώτος ενίσχυσης για το βαμβάκι(3), προβλέπει ότι η επανεκτίμηση της παραγωγής του μη εκκοκισμένου βαμβακιού που προβλέπεται στο άρθρο 14 παράγραφος 3 δεύτερο εδάφιο του κανονισμού (ΕΚ) αριθ. 1051/2001, καθώς και η νέα προσωρινή μείωση της τιμής στόχου που απορρέει από αυτή πρέπει να καθοριστούν πριν από την 1η Δεκεμβρίου της σχετικής περιόδου εμπορίας.
(2) Το άρθρο 19 παράγραφος 2 του κανονισμού (ΕΚ) αριθ. 1051/2001 προβλέπει ότι η επανεκτίμηση της παραγωγής πρέπει να καθορίζεται λαμβάνοντας υπόψη την πρόοδο της συγκομιδής. Με βάση τα διαθέσιμα στοιχεία για την περίοδο εμπορίας 2001/02, πρέπει να καθοριστεί η εν λόγω επανεκτίμηση όπως αναφέρεται κατωτέρω.
(3) Το άρθρο 14 παράγραφος 3 δεύτερο εδάφιο του κανονισμού (ΕΚ) αριθ. 1051/2001 προβλέπει ότι, από τις 16 Δεκεμβρίου που έπεται της περιόδου εμπορίας, το ποσό της προκαταβολής καθορίζεται βάσει μιας επανεκτίμησης της παραγωγής προσαυξημένης κατά 7,5 % τουλάχιστον. Λαμβάνοντας υπόψη, για την περίοδο εμπορίας 2001/02, την πλέον πρόσφατη δυνατή κατάσταση των ποσοτήτων που ετέθηκαν υπό έλεγχο που ανακοινώθηκε από τα κράτη μέλη σύμφωνα με το άρθρο 15 παράγραφος 4 στοιχείο γ) του κανονισμού (ΕΚ) αριθ. 1591/2001 και τις αβεβαιότητες που πλανώνται στην ελληνική αγορά, πρέπει να παρακρατηθεί, ως περιθώριο ασφάλειας, ένα ποσοστό προσαύξησης 11 % για την Ελλάδα και 7,5 % για την Ισπανία και την Πορτογαλία.
(4) Η νέα προσωρινή μείωση της τιμής στόχου υπολογίζεται σύμφωνα με τις διατάξεις που προβλέπονται στο άρθρο 7 του κανονισμού (ΕΚ) αριθ. 1051/2001, αντικαθιστώντας, ωστόσο, την πραγματική παραγωγή από την επανεκτίμηση της παραγωγής προσαυξημένη κατά 7,5 % τουλάχιστον. Πρέπει, συνεπώς, να καθοριστεί η εν λόγω μείωση στα επίπεδα που αναφέρονται κατωτέρω.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης φυσικών ινών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο εμπορίας 2001/02, η επανεκτίμηση της παραγωγής του μη εκκοκισμένου βαμβακιού καθορίζεται σε:
- 1146787 τόνοι για την Ελλάδα,
- 325000 τόνοι για την Ισπανία,
- 756 τόνοι για την Πορτογαλία.
2. Για την περίοδο εμπορίας 2001/02, η νέα προσωρινή μείωση της τιμής στόχου καθορίζεται σε:
- 45,390 ευρώ ανά 100 χιλιόγραμμα για την Ελλάδα,
- 21,473 ευρώ ανά 100 χιλιόγραμμα για την Ισπανία,
- 0 ευρώ ανά 100 χιλιόγραμμα για την Πορτογαλία.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Δεκεμβρίου 2001.

Labels: 2
17
19
7
6